โตเกียวมารีนเปิดทางแบงก์เป็นพันธมิตร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — โตเกียวมารีนจีบธนาคารร่วมทุนหาช่องทางขายพร้อมเพิ่มทุนใหม่อีก 440 ล้านบาท
นายฮิโรชิ ทาเทอิชิ ประธานกรรมการ บริษัท โตเกียวมารีนประกันชีวิต (ประเทศไทย) เปิดเผยว่า ในช่วงวิกฤตการเงินหลายบริษัทมีการถอนการลงทุนในไทย แต่บริษัทไม่ได้รับผลกระทบดังกล่าว และพร้อมที่จะลงทุนในไทยระยะยาว ซึ่งขณะนี้อยู่ระหว่างการเจรจากับธนาคารพาณิชย์ไทย เพื่อขอร่วมทุนและเป็นพันธมิตรทางธุรกิจหรือขายประกันผ่านธนาคาร ซึ่งยังไม่สรุปว่าจะได้หรือไม่ แต่เป็นการมองหาโอกาสขยายธุรกิจในไทย และยังไม่สามารถบอกได้ว่าจะได้ข้อสรุปเมื่อไหร่
“ปัจจุบันบริษัทมีการขายประกันชีวิตผ่านธนาคารซีไอเอ็มบีไทย เพียงแห่งเดียวเท่านั้น จึงต้องเพิ่มคู่ค้าให้มากขึ้น” นายทาเทอิชิ กล่าว
สำหรับการเปิดช่องทางขายประกันผ่านตัวแทนเมื่อเดือน พ.ค.ที่ผ่านมา ซึ่งช่องทางตัวแทนต้องใช้เงินทุนจำนวนมาก และจะประสบปัญหาขาดทุนในระยะแรก ซึ่งได้เตรียมทำการเพิ่มทุนแล้ว 
การที่บริษัทแม่ได้ตอบรับที่จะเพิ่มทุนจำนวน 440 ล้านบาท เข้ามาในบริษัทช่วงปลายปี จะทำให้ทุนจดทะเบียนเพิ่มจาก 1,790 ล้านบาท เป็น 2,230 ล้านบาท เพื่อรองรับการเพิ่มขึ้นของจำนวนตัวแทน และรองรับยอดขายผ่านตัวแทนในปีนี้ที่จะมีเข้ามาประมาณ 400 ล้านบาท และรองรับการขยายธุรกิจในอีก 2 ปีข้างหน้า
“เราเริ่มช่องทางการขายผ่านตัวแทนเมื่อเดือน พ.ค.ที่ผ่านมา ถึงปัจจุบันมีตัวแทนทั้งสิ้น 600 คน และแนวโน้มเพิ่มขึ้นเพราะเขาเชื่อมั่นในฐานะการเงินของบริษัท” นายทาเทอิชิ กล่าว
ทั้งนี้ บริษัทได้ปรับเป้าหมายเติบโตของธุรกิจใหม่เป็น 1,500 ล้านบาท เพิ่มขึ้น 50% จากเดิมตั้งไว้ 1,200 ล้านบาท เนื่องจากผลงานตัวแทนเพิ่มขึ้นมาก และตลาดตอบรับสินค้าเกินคาด
แยกเป็น เบี้ยที่ขายผ่านเทเลมาเก็ตติ้ง 50 ล้านบาท ผ่านช่องทางแบงก์แอสชัวรันส์ และประกันกลุ่ม 500 ล้านบาท ส่วนที่เหลือจะเป็นเบี้ยที่ขายผ่านช่องทางตัวแทน
สำหรับ 6 เดือนแรก บริษัทมีเบี้ยรับรวม 667 ล้านบาท เพิ่มขึ้น 29% เป็นการเติบโตจากทุกช่องทางการขาย โดยมีตัวแทนใหม่ๅ สนใจเข้ามาร่วมงานกับบริษัทอย่างต่อเนื่อง รวมถึงผู้พิการทางสายตา ที่บริษัทเป็นรายแรกในประเทศไทยได้เปิดโอกาสให้เข้ามาร่วมงานขายทางโทรศัพท์ ซึ่งมีผู้สอบผ่านแล้ว 8 คน ทำงานแล้ว 4 คนเริ่มงานเมื่อเดือนก.ค.ที่ผ่านมาถึงปัจจุบันสามารถหาลูกค้าได้กว่า 10 รายแล้ว ส่วนอีก 4 คนอยู่ระหว่างการอบรมเพื่อขอรับใบอนุญาต
"เราจะบริจาคเงินจำนวน 1% จากเบี้ยประกันที่ขายผ่านโทรศัพท์ทั้งหมดในปีนี้ให้กับมูลนิธิช่วยคนตาบอดแห่งประเทศไทยในพระบรมราชินูประถัมภ์ เพื่อนำไปพัฒนาอาชีพให้กับคนตาบอด"นายทาเทอิชิ กล่าว